《送赠王平甫》
宋代·王令

士学何漫漫，近习忘远绍。
文章多自名，谁出得高调。
子才希世多，拔俗起孤峭。
如解万里骏，不以羁縻要。
篇章缀清新，霞电绚天彯。
夜归借之读，掩纸疑有耀。
洗手脱世尘，飞身就遐眺。
舌骨谁谓朽，死魄如可召。
缩手不愿学，神巧谢人妙。
余材生何偏，日月费吟啸。
收奇欲身名，揽古愿独吊。
平生勇前争，未始却自料。
一日接大敌，说舌忽忘挑。
如秋九磨镜，迫我以丑照。
贪观朝日明，退失两目了。
愿假斧斤惠，刻形近天肖。
寄声诚甚勤，献璞定逢笑。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。